Litsea

Litsea er ei planteslekt i laurbærfamilien.

Artene er eviggrønne eller løvfellende trær og busker. Bladene sitter spredt, eller mer sjeldent motsatt eller kransstilt, og er fjærnervede. Plantene er særbu med hann- og hunnblomster på ulike planter. Blomsterstanden er en skjerm eller en skjermlignende kvast eller topp. Tepalene er gule, grønne eller hvite. Hannblomstene har som regel 9 eller 12 fertile pollenbærere som sitter i 3 kranser. Pollenbærerne har fire pollensekker. Hunnblomstene har like mange sterile pollenbærere (staminodier) som hannblomsten har fertile, og blomsten er undersittende. Frukten er en steinfrukt.

De omtrent 200 artene i slekta er hovedsakelig utbredt i tropisk og subtropisk Asia, men det er også noen arter i Australia og i Amerika fra USA sørover til subtropiske deler av Sør-Amerika. På New Zealand finnes det én art. Fylogenetiske studier basert på molekylærgenetikk viser at Litsea er en polyfyletisk gruppe.

Litsea har tidligere hatt en større utbredelse. Fossiler er funnet i londonleire fra tidlig eocen i Storbritannia. I Italia og Georgia fantes slekta fram til midten av pliocen for 3,6 millioner år siden.

Referanser

Eksterne lenker 
 

Laurbærfamilien